州廳設醮即事
作者：仇遠
朝代：宋

paragraphs: 去歲今朝六月六，暮雨傾盆風拔木。
今歲公宇醮祈晴，晝日當空生暑溽。
羽士宣詞官吏拜，燈燭熒煌香馥郁。
須臾黑雲西北來，如蓋如輪覆廳屋。
電驅霹靂掣金蛇，簷溜奔騰瀉銀竹。
幃屏掀開旛幢飛，卷盡香灰吹滅燭。
天威震怒莫敢喘，謝罪怔營虞褻瀆。
少焉雨止凉颼颼，天氣如秋失中伏。
四郊大田多黍苗，一片瀟湘接湖洑。
村夫中庭涕泗下，歸聞野老吞聲哭。
只恐戢戢生魚頭，何止廣文飯不足。
天心仁愛子勿憂，府公移文行振粟。
古言大雨不爲災，雲雨須臾手翻覆。